
Felelősségi rendszerek dinamikája a XXI. század jogában, avagy a magánjogi és a büntetőjogi felelősség összehasonlítása

Mi is tulajdonképpen a dogmatikusnak hangzó felelősség fogalma? Esetleg a jogi norma be nem tartása esetén a jogalkotó által előirányzott jogkövetkezmény, vagy pedig egy fokozatosan fejlődő meghatározás, mely évszázadról-évszázadra a dinamika, avagy pont az ellenkezője, azaz a stagnálás irányába mutat?
A dolgozat nagy részében, többek között a fent említett kérdésekkel foglalkozom, áttekintve az ősi jogtól kezdődően a két felelősségi rendszer fokozatos szétválását, figyelemmel a hatályos joganyagra, illetve az új Büntető Törvénykönyv és az új Polgári Törvénykönyv Szakértői Javaslatának ide vonatkozó rendelkezéseire. Először a két felelősségi rendszer közös, majd az összehasonlítás alapjául nem szolgáló, eltérő vonásait vizsgálom.
A dolgozat további részében, a „XXI. századi jogunk” cím alatt a napjainkban igen közkedvelt, sokakat foglalkoztató témákat, mint a jogi személyek felelősségre vonását, illetőleg a környezetért való polgári és büntetőjogi felelősség szabályozását mutatom be. Ezzel összefüggésben megoldandó kérdésként merül fel az a probléma, hogy hogyan lehet felelősségre vonni egy jogi személyt az elkövetett bűncselekményért, kárért. Felelős lehet-e önmagában egy fiktív személy, vagy szükséges-e vele összefüggésben a jogi személy tagjának vagy vezető tisztségviselőjének a kár vagy bűncselekmény elkövetéséhez hozzájáruló magatartásának figyelembevétele, esetlegesen egyetemleges felelősség megállapítása? E tekintetben a dolgozatban kiemelem a kontinentális jogrendszerünktől merőben különböző common law, így az angol-, észak-amerikai jogrendszerek sajátosságait, illetve eltérő vonásait.
A környezeti károkért, bűncselekményekért való felelősség egyre inkább hangsúlyossá válik fejlődő világunkban, ám erre vonatkozólag meglehetősen kevés szabályozást találunk a polgári és büntető kódexünkben. A környezetért való felelősség napjainkra igen meghatározóvá vált, így a jogalkotóra vár az a feladat, hogy megoldást találjon, például a különböző gyógyszer vagy más hasonló gyárak környezetre gyakorolt negatív hatására, vagy a hulladékgazdálkodással, atomenergiával kapcsolatos kérdésekre.
A dolgozat végén, mintegy megállapításként, összefoglalva keresem arra a választ, hogy miként közelít a két jogág egymáshoz a szankció, tehát a felelősségre vonás mikéntjét illetően. Kellően hatékony-e a jelenleg hatályos szabályozás? Szükséges-e a büntetések tekintetében az enyhítés, vagy a törvény szigorú kezének még inkább le kell csapnia?



